Lenita Toivakka

Lenita Anneli Toivakka (s. 28. syyskuuta 1961 Helsinki) on suomalainen kokoomusta edustava  poliitikko. Hän on toiminut Stubbin hallituksen ulkomaankauppa- ja eurooppaministerinä kesäkuusta 2014 toukokuuhun 2015 ja Sipilän hallituksen ulkomaankauppa- ja kehitysministerinä toukokuusta 2015 kesäkuuhun 2016.

Ura
Toivakka valmistui ylioppilaaksi Töölön yhteiskoulusta vuonna 1980 ja kauppatieteiden maisteriksi Helsingin kauppakorkeakoulusta vuonna 1988. Hän työskenteli Finnairin lentoemäntänä vuosina 1984–1988. Toivakka on toiminut vuosia yrittäjänä ja oli miehensä kanssa Mikkelin K-Citymarketin kauppiaana vuosina 1994–2005. Toivakka on myös osakkaana kauppakeskuksen omistavassa perheyrityksessä. 

Toivakka on ollut Mikkelin kaupunginvaltuuston jäsen vuodesta 2004. Eduskuntaan hänet valittiin ensimmäisen kerran Etelä-Savon vaalipiiristä vuoden 2007 vaaleissa. Vuoden 2011 vaaleissa hän sai 5 783 ääntä ollen vaalipiirinsä ääniharava.

Eduskunnassa Toivakka on ollut jäsen suuressa valiokunnassa ja sen työjaostossa, valtiovarainvaliokunnan maatalous- ja liikennejaostoissa, sosiaali- ja terveysvaliokunnassa ja hallintovaliokunnassa. Lisäksi hän oli Kelan valtuuston jäsen vuosina 2008–2011.

Vuosina 2010–2014 Toivakka oli kokoomuksen eduskuntaryhmän ensimmäinen varapuheenjohtaja. Hänet valittiin tehtävään 8. huhtikuuta 2010 Marja Tiuran erottua tehtävästä vaalirahoitus- ja loikkauskohujen seurauksena. Toivakka oli helmikuussa 2010 hävinnyt varapuheenjohtajavaalin Tiuralle arvalla.

Toivakka ei jatkanut ministerinä Petteri Orpon noustua kokoomuksen puheenjohtajaksi.http://www.uusisuomi.fi/kotimaa/197576-petteri-orpo-paljastaa-toivakka-itse-nosti-kohun-esille  Toivakka ei asettunut ehdokkaaksi vuoden 2019 eduskuntavaaleissa.

Toivakka nimettiin vuonna 2019 YK:n Global Compact -verkoston Suomen osaston pääsihteeriksi. Verkoston toiminnan tavoitteena on edistää vastuullisen liiketoiminnan keinoin YK:n kestävän kehityksen tavoitteita sekä yrityksien välistä kansainvälistä yhteistyötä.

 Toivakan yrityksen verosuunnittelu 

Huhtikuussa 2016 kansanedustaja Timo Harakka (sd) kertoi eduskunnassa, että tuolloin ulkomaankauppa- ja kehitysministerinä toimineen Toivakan miehen perheyhtiö, jossa Toivakka oli mukana, oli perustanut Belgiaan kiinteistösijoitusyhtiö Vacca-investin vuonna 2007 tarkoituksena välttyä maksamasta veroa yrityksen omistaman kauppakeskuksen mahdollisesta myynnistä tulevasta voitosta. Toivakka myönsi, että yhtiö oli perustettu kyseisessä tarkoituksessa huomauttaen samalla, ettei ollut mukana yhtiön käytännön toiminnassa.http://www.hs.fi/politiikka/a1461806915965 http://yle.fi/uutiset/nain_harakan_ja_toivakan_kiista_on_edennyt_katso_taalta_kuka_sanoi_ja_mita/8842837
Toivakka syytti Harakkaa aluksi valehtelusta. Myöhemmin Harakan esitettyä todisteet Toivakan osallisuudesta Toivakka myönsi olleensa juridisessa vastuussa yrityksen toiminnasta ja pyysi anteeksi sanojaan, jotka olivat olleet omiaan johtamaan kuulijoita harhaan. Valtiovarainministeri Alexander Stubb (kok.) ei pitänyt Toivakan omistuksia belgialaisessa holding-yhtiössä ongelmallisenahttp://www.hs.fi/politiikka/a1461816122203 http://www.uusisuomi.fi/kotimaa/194790-harakka-loi-todisteet-poytaan-tvssa-ministeri-toivakka-pyysi-anteeksi-olin-vastuussa  

Seura-lehden mukaan Toivakan ja hänen miehensä Jukka Toivakan yhtiöt eivät joutuisi maksamaan myyntivoittoveroa jos yhtiöiden omistama mikkeliläinen Kauppakeskus Akseli myydään. Toivakan perheen ja sukulaisten yritysten omistaman belgialaisen holding-yhtiön, Vacca-investin kautta kierrätetty myyntivoittotulo olisi Belgian verolakien mukaan ollut verotonta. Suomen lakien mukaan veroa menisi 20 %.http://yle.fi/uutiset/seura_ministeri_toivakan_veroparatiisijarjestely_yha_voimassa/8943537http://www.hs.fi/talous/a1447226805082 

 Näkemykset 
 Seksuaali- ja sukupuolipolitiikka 
Toivakka äänesti eduskunnassa sukupuolineutraalin avioliittolain puolesta marraskuussa 2014.

Yksityiselämä
Toivakka on ollut vuodesta 1987 naimisissa mikkeliläisen yrittäjä Jukka Toivakan kanssa. Heillä on kolme aikuista tytärtä.

Lähteet

Aiheesta muualla

 Lenita Toivakan verkkosivut


Luokka:Kansanedustajat
Luokka:Suomen ulkomaankauppaministerit
Luokka:Kansallisen Kokoomuksen poliitikot
Luokka:Mikkelin kaupunginvaltuutetut
Luokka:Etelä-Savon vaalipiiri
Luokka:Kaakkois-Suomen vaalipiiri
Luokka:Suomalaiset yrittäjät
Luokka:Vuonna 1961 syntyneet
Luokka:Elävät henkilöt